ORDE do 28 de decembro de 2007 pola que se establecen as bases reguladoras das axudas destinadas á realización de probas para determinar a calidade xenética e o rendemento do gando vacún leiteiro e á realización de técnicas ou prácticas innovadoras no ámbito de cría de animais da raza de gando vacún frisón, e se convocan para o ano 2008.
CONSELLERÍA DO MEDIO RURAL — III. OUTRAS DISPOSICIÓNS — 24/01/2008

As directrices comunitarias sobre axudas estatais ao sector agrario no período 2000-2006 establecían as normas para a regulación de axudas, coa finalidade de apoiar o mantemento e a mellora da calidade xenética do gando. Nestes momentos as directrices comunitarias sobre as axudas estatais ao sector agrario e forestal (2007-2013) manteñen esta liña de axudas, cando realmente se contribúa ao mantemento e mellora da calidade xenética do gando. Este punto, xunto coa introdución de prácticas de cría innovadoras na nosa gandaría, forman un propósito fundamental para a modernización do sector gandeiro galego en materia de xenética, sanidade e produción animal, a mellora da eficacia dos sistemas produtivos agrarios e das calidades nas súas producións e a optimización na utilización das oportunidades e recursos dispoñibles.
A comprobación dos rendementos de gando vacún leiteiro en Galicia ten por obxecto o estudo e a determinación dos parámetros produtivos necesarios para documentar os programas de mellora xenética e de manexo, e cumpre dúas funcións: en primeiro lugar achega unha valiosa información sobre aspectos produtivos, reprodutivos e sanitarios dos animais que, unha vez procesados, permiten a súa utilización na xestión técnica da granxa e, por outra banda, esa información, xunto coa xenealoxía e a obtida tras a cualificación morfolóxica, serve para realizar as avaliacións xenéticas dos animais.
A aplicación na explotación de programas especiais de cría animal baseados na utilización das novas tecnoloxías reprodutivas é unha vía para obter animais máis eficientes e que contribúen a obter unha maior rendibilidade nas explotacións leiteiras galegas, así como un produto máis axeitado ás demandas da industria leiteira.
A eficiencia dos animais para a transformación do alimento en leite depende fundamentalmente da súa capacidade xenética. A velocidade ou ritmo ao cal se pode modificar a composición xenética da poboación de cara a unha maior frecuencia de xenes desexables vén determinar a velocidade do progreso selectivo.
As novas biotecnoloxías reprodutivas permiten diseminar rapidamente os xenes desexables e ampliar a dispoñibilidade de nais xeneticamente superiores; así mesmo permiten reducir o intervalo xeracional, logrando un maior progreso xenético na poboación por unidade de tempo. O conxunto da produción leiteira galega pode beneficiarse en gran medida cos avances que estas novas tecnoloxías achegan, gañando eficiencia na produción e mellorando substancialmente a calidade dos produtos.
As actividades para subvencionar enmárcanse no disposto nas directrices comunitarias sobre axudas estatais ao sector agrario e forestal 2007-2013 (2006/C 319/01) e no artigo 16 do Regulamento (CE) nº 1857/2006 da Comisión, do 15 de decembro de 2006 (DO L 358, do 16 de decembro), sobre aplicación dos artigos 87 e 88 do Tratado ás axudas estatais para pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70 /2001.
En consecuencia, de acordo co previsto no artigo 30.1º.3 do Estatuto de autonomía de Galicia, e no uso das facultades que me confire o artigo 14 da Lei 9/2007, do 13 de xuño, de subvencións de Galicia, así como as competencias que me confire a Lei de réxime financeiro e orzamentario de Galicia, a Lei 1/1983, reguladora da Xunta e da súa Presidencia,
DISPOÑO:
Capítulo I
Disposicións xerais
Artigo 1º.-Obxecto.
Esta orde ten por obxecto establecer, en réxime de concorrencia competitiva con rateo, as bases reguladoras e convocar para o ano 2008 as seguintes axudas:
1. Apoio á realización de probas para determinar a calidade xenética e o rendemento do gando frisón galego.
2. Apoio á realización de técnicas ou prácticas innovadoras no ámbito de cría de animais da raza de gando vacún frisón.
Estas axudas están recollidas respectivamente nas alíneas b e c, do punto 1, do artigo 16 do Regulamento (CE) Nº 1857/2006 da Comisión, do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
Artigo 2º.-Ámbito de aplicación.
O ámbito de aplicación desta orde será o territorio da Comunidade Autónoma de Galicia.
Artigo 3º.-Finalidade.
Os fins que se pretenden acadar con esta orde son os seguintes:
-O aumento da rendibilidade das explotacións gandeiras galegas, da súa viabilidade e do nivel de vida dos gandeiros.
-A modernización do sector gandeiro galego en materia de xenética, sanidade e produción animal.
-A mellora da eficacia dos sistemas produtivos agrarios e das calidades nas súas producións.
-A optimización na utilización das oportunidades e recursos dispoñibles.
-A fixación de poboación, especialmente da mocidade, no medio rural.
-Favorecer a profesionalización do sector leiteiro galego.
Artigo 4º.-Beneficiarios e requisitos.
Poderán ser beneficiarios destas axudas as entidades asociativas agrarias que reúnan os seguintes requisitos, para cada unha das liñas de axudas:
1. Primeira liña de axudas, destinadas á realización de probas para determinar a calidade xenética e rendemento do gando vacún leiteiro:
a) Asociacións de gandeiros da raza de gando vacún frisón que desenvolvan o control de rendementos leiteiros na totalidade das explotacións incluídas no control leiteiro oficial do seu ámbito xeográfico de actuación, cando menos provincial, e dentro do territorio da Comunidade Autónoma de Galicia.
b) Que presenten un programa de actuación de acordo coas especificacións descritas no anexo I e II do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúa.
2. Segunda liña de axudas, destinadas á realización de técnicas ou prácticas innovadoras no ámbito de cría de animais da raza de gando vacún frisón:
a) Asociacións de criadores da raza frisona ou as súas federacións, sempre e cando agrupen cando menos o 80% dos criadores incluídos no seu ámbito xeográfico de acción, dentro da Comunidade Autónoma de Galicia.
b) Que desenvolvan os programas de cría de animais que teñan por obxecto a introdución, nas explotacións asociadas, de técnicas ou prácticas innovadoras nesta materia.
c) As súas gandarías deberán realizar o control leiteiro de acordo co establecido no Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúa e manter os seus efectivos no libro xenealóxico da raza. Deberán dispoñer tanto de equipamento técnico como de persoal propio para o desenvolvemento dos devanditos programas.
d) Os programas de cría que se pretendan desenvolver deberán facelo de acordo coas bases e os contidos descritos no anexo IV desta orde.
Todos os gandeiros que participen nos distintos programas de axuda incluídos nesta orde deberán cumprir na súa explotación as normas mínimas en materia sanitaria, de identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica.
Todos os beneficiarios destas axudas deberán cumprir co disposto no anexo I do Regulamento (CE) nº 70/2001 da Comisión, do 12 de xaneiro de 2001, relativo á aplicación dos artigos 87 e 88 do Tratado CE ás axudas estatais ás pequenas e medianas empresas, e que se recolle no anexo V desta orde.
Artigo 5º.-Solicitudes e prazo de presentación.
1. As solicitudes presentaranse segundo os modelos xuntos, no anexo I e II, para cada un dos tipos de axudas, e deberán ir debidamente cubertas e asinadas polo solicitante ou representante.
Presentaranse nos rexistros dos órganos dependentes da Consellería do Medio Rural, ou nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio, ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. No caso de envío por correo, farase de acordo co regulamentariamente previsto no artigo 31 do Real decreto 1829/1999, do 3 de decembro, polo que se aproba o regulamento polo que se regula a prestación dos servizos postais, en desenvolvemento do establecido na Lei 24/1998, do 13 de xullo, do servizo postal universal e de liberalización dos servizos postais, que se presentará en sobre aberto, co obxecto de que na cabeceira da primeira folla do documento que se
queira enviar se faga constar, con claridade, o nome da oficina e a data, o lugar, a hora e minuto da súa admisión.
A presentación da solicitude de concesión de axuda polo interesado implicará a autorización á Dirección Xeral de Produción, Industrias e Calidade Agroalimentaria para solicitar as certificacións que deban emitir á Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia. Así mesmo, de acordo co establecido na disposición primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
2. Se a documentación achegada fora incompleta ou presentara erros que poden ser reparados, requirirase o responsable para que no prazo de dez días hábiles, desde o seguinte ao de recepción do requirimento, emende o defecto ou xunte os documentos preceptivos, con advertencia de que, se non o fixera, se considerará que desistiu da súa solicitude tras resolución, de acordo co establecido no artigo 71 da Lei 30/1992, do 26 de novembro, na súa redacción dada pola Lei 4/1999, do 13 de xaneiro.
A Consellería do Medio Rural poderá solicitar dos peticionarios toda a información e xustificacións técnicas e económicas que considere necesarias, co obxecto de comprobar a realización das actuacións subvencionables e os custos derivados.
3. Á solicitude xuntaráselle a documentación que a seguir se relaciona, para cada unha das liñas de axuda:
-Acreditación da personalidade xurídica da entidade solicitante e os seus estatutos.
-Acreditación da representatividade do solicitante.
-Fotocopia cotexada do número ou código de identificación fiscal.
-Certificado orixinal da entidade financeira sobre a titularidade da conta en que se solicita o ingreso do importe da axuda.
-Declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien o proxecto, segundo o modelo establecido no anexo III desta orde.
-Memoria do programa de actuación que se pretende desenvolver, obxectivos, orzamento pormenorizado e prazo de execución. Esta memoria deberá describir:
* A sistemática de traballo para seguir na execución do programa, que deberá:
-Ter en conta as indicacións establecidas no anexo I e II do Real decreto 368/2005, do 8 de abril, polo que se regula o control oficial do rendemento leiteiro para a avaliación xenética nas especies bovina, ovina e cabrúa, no caso das axudas descritas no punto 1 do artigo 5º desta orde.
-Establecerse seguindo os puntos establecidos no anexo IV, no caso das axudas descritas no punto 2 do artigo 5º desta orde.
* As funcións do persoal cunha contratación susceptible de ser financiada.
* Os censos de explotacións e reses sobre os cales se desenvolve o programa.
* Desagregación dos investimentos previstos.
-Avaliación económica dos investimentos que se van realizar.
-Avaliación económica da subvención solicitada.
-Acreditación de que se dispón dos medios técnicos e de persoal adecuados para a realización das actividades subvencionadas.
-Acreditación de ter aprobadas por acordo da súa xunta directiva, as actuacións subvencionables polas que se solicita a axuda.
-Acreditación ou certificación da acta de reunión da xunta directiva, pola que se acorda a exixencia, a todos os socios ou integrantes, do cumprimento das normas mínimas en materia sanitaria, identificación, alimentación, medio natural, hixiene e benestar dos animais, de conformidade coa normativa comunitaria, nacional e autonómica.
4. Prazo de presentación: o prazo de presentación de solicitudes será dun mes contado a partir do seguinte ao da publicación desta orde no Diario Oficial de Galicia.
Artigo 6º.-Tramitación e resolución.
O órgano instrutor do procedemento será a Dirección Xeral de Produción, Industrias e Calidade Agroalimentaria. O expediente será resolto polo conselleiro do Medio Rural, por proposta do director xeral de Produción, Industrias e Calidade Agroalimentaria.
A consellería notificará, nun prazo de nove meses contados a partir do día seguinte ao da publicación desta orde no Diario Oficial de Galicia, a resolución da solicitude. A falla de notificación no dito prazo poderase entender desestimatoria das solicitudes de axuda. Esta resolución pon fin á vía administrativa e contra ela poderase presentar recurso potestativo de reposición ante o mesmo órgano, no prazo dun mes contado a partir do día seguinte ao da súa notificación, ou ben, alternativamente, recurso contencioso-administrativo no prazo de dous meses contados a partir do día seguinte ao da notificación.
Artigo 7º.-Concorrencia e acumulación de subvencións, axudas, ingresos ou recursos que financien as actividades subvencionadas, e control da execución dos programas.
1. Xunto coa solicitude inicial, os peticionarios das axudas presentarán unha declaración do conxunto de todas as solicitudes efectuadas ou concedidas para o mesmo proxecto das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionables, segundo o modelo establecido no anexo III desta orde.
2. En calquera caso, coas xustificacións, e se houbese modificación da declaración anterior, o peticionario presentará unha declaración complementaria do conxunto das axudas solicitadas, tanto as aprobadas ou concedidas como as pendentes de resolución, para un mesmo proxecto, das distintas administracións públicas competentes ou calquera dos seus organismos, entes ou sociedades, así como doutros ingresos ou recursos que financien as actividades subvencionadas.
Artigo 8º.-Contía das axudas.
1. Axudas destinadas á realización de probas para determinar a calidade xenética ou o rendemento do gando leiteiro:
A contía das axudas poderá acadar ata o 70% dos custos derivados da realización de probas, destinadas a determinar a calidade xenética ou o rendemento do gando vacún leiteiro, segundo se establece na alínea b, do punto 1, do artigo 16 do Regulamento (CE) nº 1857/2006 da Comisión, do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
2. Axudas destinadas á realización de técnicas ou prácticas innovadoras no ámbito de cría de animais da raza de gando vacún frisón:
A contía das axudas poderá acadar ata un 40% dos custos subvencionables de implantación, na explotación, de programas que desenvolvan técnicas ou prácticas innovadoras no ámbito da cría de animais; segundo se establece no apartado c, do punto 1º, do artigo 16 do Regulamento (CE) nº 1857/2006 da Comisión, do 15 de decembro de 2006, sobre a aplicación dos artigos 87 e 88 do Tratado ás axudas estatais para as pequenas e medianas empresas dedicadas á produción de produtos agrícolas.
3. Para as dúas liñas de axuda: cando o número de solicitudes con dereito a axudas exceda o crédito dispoñible para a liña establecida, realizarase un rateo cos fondos dispoñibles para ela; a Dirección Xeral de Produción, Industrias e Calidade Agroalimentaria proporá reducir proporcionalmente as contías unitarias das axudas, co fin de non superar a devandita contía total.
Artigo 9º.-Control.
O control da execución dos programas levarao a cabo a Dirección Xeral de Produción, Industrias e Calidade Agroalimentaria.
Se como consecuencia dos controis se detectasen incumprimentos na execución dos programas e actuacións obxecto das axudas en aspectos relevantes para a súa efectividade, aplicaranse deducións sobre as axudas aprobadas:
1. Na primeira liña de axudas, destinadas á realización de probas para determinar a calidade xenética ou o rendemento do gando leiteiro, ponderarase a gravidade e frecuencia dos incumprimentos, considerándose incumprimentos relevantes, para estes efectos:
1.1. Non realizar o control leiteiro oficial coa periodicidade establecida.
1.2. Non recoller e/ou identificar as mostras individuais do leite.
1.3. Non recoller os datos reprodutivos dos animais.
1.4. Non codificar correctamente as incidencias producidas nos controis.
As deducións parciais aplicables serán as seguintes:
-Do 5% do importe da axuda para o caso de incumprimentos relevantes detectados no 10% das explotacións inspeccionadas ou controis realizados.
-Do 15% do importe da axuda para o caso de incumprimentos relevantes detectados no 20% das explotacións inspeccionadas ou controis realizados.
-Do 25% do importe da axuda para o caso de incumprimentos relevantes detectados no 30% das explotacións inspeccionadas ou controis realizados.
-Aplicarase a perda total do dereito á axuda para o caso de incumprimentos relevantes detectados en máis do 40% das explotacións inspeccionadas ou controis realizados.
2. Na segunda liña de axudas, destinadas á realización de técnicas ou prácticas innovadoras no ámbito da cría de animais da raza de gando vacún frisón, ponderarase a gravidade dos incumprimentos en función dos obxectivos non acadados ou non conseguidos, e establecidos previamente no programa de cría aprobado.
As deducións parciais aplicables serán as seguintes:
-Do 5% do importe da axuda para o caso de incumprimentos do 10% dos obxectivos establecidos no programa de cría da raza.
-Do 15% do importe da axuda para o caso de incumprimentos do 20% dos obxectivos establecidos no programa de cría da raza.
-Do 25% do importe da axuda para o caso de incumprimentos do 30% dos obxectivos establecidos no programa de cría da raza.
-Aplicarase a perda total do dereito á axuda para o caso de incumprimentos do 40% dos obxectivos establecidos no programa de cría da raza.
Artigo 10º.-Modificación das axudas.
1. As subvencións ás que se refire esta orde consideraranse subvencións máximas e poderán ser reducidas, por proposta da Dirección Xeral de Produción, Industrias e Calidade Agroalimentaria, cando exista concorrencia doutras axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionables.
2. O pagamento da subvención realizarase con xustificación previa, polo beneficiario, da realización da actividade, proxecto, obxecto ou adopción do comportamento para o que se concedeu, nos termos establecidos nesta orde.
3. Producirase a perda do dereito ao cobro total ou parcial da subvención, no suposto de falla de xustificación ou de concorrencia dalgunha das causas previstas no artigo 33 da Lei 9/2007, do 13 de xuño, de subvencións de Galicia.
4. Toda alteración das condicións tidas en conta para a concesión das axudas e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, ou doutros ingresos ou recursos que financien as actividades subvencionadas, poderá dar lugar á modificación da resolución de concesión.
Artigo 11º.-Reintegro da axuda, obriga de facilitar información e réxime sancionador.
1. O interesado ten a obriga do reintegro, total ou parcial, da subvención ou axuda pública percibida xunto cos xuros de demora devindicados desde o seu pagamento nos supostos de incumprimento, como recolle o artigo 33 da Lei 9/2007, do 13 de xuño, de subvencións de Galicia.
2. Así mesmo, ten a obriga de facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, así como as que lle solicite calquera órgano comunitario de inspección ou control.
3. Sen prexuízo do establecido no parágrafo anterior, e na normativa comunitaria aplicable, aos beneficiarios das axudas reguladas nesta orde seralles de aplicación o réxime de infraccións e sancións previsto nos artigos 50 a 68 da Lei 9/2007, do 13 de xuño, de subvencións de Galicia.
Artigo 12º.-Réxime de incompatibilidades.
As axudas previstas nesta orde son compatibles con outras subvencións, axudas, ingresos ou recursos para a mesma finalidade, procedentes de calquera Administración ou ente público ou privado, nacional, da Unión Europea ou de organismos internacionais, sempre que se cumpran os límites establecidos na normativa aplicable e que en ningún caso se supere o 70% ou 40% segundo a liña de subvención, do custo total da actividade financiada.
Artigo 13º.-Xustificacións.
1. As xustificacións técnicas e económicas da realización do programa deberán presentarse antes do 15 de novembro, preferentemente no rexistro da consellería, das súas delegacións provinciais ou nas oficinas agrarias comarcais. Así mesmo, poderán presentarse nos rexistros de calquera órgano administrativo que pertenza á Administración xeral do Estado, á de calquera Administración das comunidades autónomas ou a algunha das entidades que integran a Administración local se, neste último caso, se subscribiu o oportuno convenio ou por calquera outro medio previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Achegaranse os xustificantes orixinais de investimento total, unha relación informatizada destes e unha memoria explicativa sobre a realización do programa auxiliado, que probe a entrega efectiva dos produtos ou a prestación efectiva dos servizos. Para cada concepto, presentarase unha táboa comparativa entre os gastos realizados, debidamente xustificados, e os presentados no orzamento inicial.
Cando se trate de xustificacións de gastos en nóminas de persoal contratado polas entidades solicitantes para desenvolver as actuacións subvencionables poderanse presentar ata o 15 de decembro, mediante a súa entrega á Dirección Xeral de Produción, Industrias e Calidade Agroalimentaria.
A relación informatizada debe constar dos seguintes campos:
-No caso das facturas: concepto, provedor, número de factura, data de emisión e data de pagamento, base impoñible, importe correspondente ao IVE e importe total con IVE.
-No caso das nóminas: traballador, período, total devengado, base da Seguridade Social, contía da Seguridade Social correspondente á empresa, contía da Seguridade Social correspondente ao traballador e líquido para percibir.
Considérase gasto realizado o que foi efectivamente pagado, de xeito que aqueles gastos presentados nos cales se xustifique o seu pagamento terán que se xustificar no momento en que se realicen, para que a axuda se poida pagar. Por regra xeral, os pagamentos realizados polo beneficiario final deberán xustificarse mediante facturas orixinais pagadas. Nos casos en que isto non sexa posible, os pagamentos xustificaranse por medio de documentos contables de valor probatorio equivalente.
2. De acordo co artigo 28, número 6 da Lei 9/2007, do 13 de xuño, de subvencións de Galicia, cando as actividades foran financiadas, ademais de coa subvención, con fondos propios ou con outras subvencións ou recursos, deberá acreditarse na xustificación o importe, a procedencia e a aplicación de tales fondos ás actividades subvencionadas.
3. De acordo co artigo 29, punto 3º da Lei 9/2007, do 13 de xuño, de subvencións de Galicia, cando o importe do gasto subvencionable supere a contía de 30.000 euros, no suposto de custo por execución de obra, ou de 12.000 euros no caso de subministración de bens de equipo ou prestación de servizos por empresas de consultaría ou asistencia técnica, o beneficiario deberá solicitar como mínimo tres ofertas de diferentes provedores, con carácter previo á contratación do compromiso para a prestación do servizo ou a entrega do ben, salvo que polas especiais características dos gastos subvencionables non exista no mercado suficiente número de entidades que o subministren ou presten ou salvo que o gasto se realizase con anterioridade á solicitude da subvención.
A elección entre as ofertas presentadas, que deberán achegarse na xustificación ou, se é o caso, na solicitude da subvención, realizarase conforme a criterios de eficiencia e economía e debe xustificarse expresamente nunha memoria cando non recaia na proposta económica máis vantaxosa.
4. Conforme o disposto no artigo 18 do Regulamento 1857/2006 sobre a aplicación dos artigos 87 e 88 do Tratado e das axudas estatais para as pequenas e medianas empresas dedicadas á produción de produtos agrícolas, en que se establecen as condicións previas á concesión de axudas, non poderán subvencionarse actividades levadas a cabo con anterioridade á aceptación expresa e vinculante para a autoridade competente da solicitude da axuda presentada.
Artigo 14º.-Financiamento.
1. As axudas que deriven da aplicación desta orde financiaranse con cargo ás seguintes aplicacións orzamentarias dos proxectos de orzamentos xerais da Comunidade Autónoma de Galicia para o ano 2008:
11.03.713-C.781.2 dotada para a realización de probas para determinar a calidade xenética e rendemento do gando vacún leiteiro con 1.250.000 euros.
11.03.713-C.781.1 dotada para a realización de novas técnicas de diagnóstico e reprodutivas, programas de cría na raza de gando vacún frisón con 550.000 euros.
11.03.713-C.781.5 dotada para a realización de programas de cría na raza de gando vacún frisón con 880.000 euros.
De acordo co artigo 5 da Orde do 11 de febreiro de 1998, pola que se regula a tramitación anticipada de expedientes de gasto, modificada pola Orde do 27 de novembro de 2000 e pola Orde do 25 de outubro de 2001, a validez desta orde estará condicionada á existencia de crédito adecuado e suficiente nos orzamentos xerais da Comunidade Autónoma de Galicia para o exercicio 2008, así como á subsistencia das circunstancias de feito e de dereito existentes no momento de ditarse esta.
2. Así mesmo, os importes dos orzamentos xerais da Comunidade Autónoma de Galicia con que se financiarán estas axudas poderanse incrementar con fondos estatais ou autonómicos achegados para o efecto.
Disposicións adicionais
Primeira.-En todas aquelas cuestións non previstas nesta orde será de aplicación o disposto nos artigos na Lei 9/2007, do 13 de xuño, de subvencións de Galicia.
Segunda.-As axudas reguladas por esta orde rexeranse polas normas comunitarias aplicábeis e, concretamente, polo Regulamento (CE) nº 1857/2006 da Comisión, do 15 de decembro de 2006 (DO L 358, do 16 de decembro), sobre aplicación dos artigos 87 e 88 do Tratado ás axudas estatais para pequenas e medianas empresas dedicadas á produción de produtos agrícolas e polo que se modifica o Regulamento (CE) nº 70/2001.
Esta orde está suxeita á comunicación á Unión Europea e o pagamento das axudas quedará en todo caso condicionado a que os órganos competentes da Unión Europea adopten unha decisión de non formular obxeccións a estas, ou declarasen a subvención compatible co Mercado Común, e as posibles observacións e modificacións derivados de tal pronunciamento.
Terceira.-De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, a Consellería do Medio Rural publicará na súa páxina web oficial as concesións das axudas reguladas nesta orde, polo que a presentación da solicitude leva implícita autorización para o tratamento necesario dos datos dos beneficiarios e da súa publicación na citada páxina web.
Así mesmo, de acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e sancións da Xunta de Galicia, a persoa solicitante da axuda consentirá expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, de ser o caso.
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as normas necesarias para o mellor cumprimento e execución desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 28 de decembro de 2007.
Alfredo Suárez Canal
Conselleiro do Medio Rural
Ver referencia pdf "01700D005P022.PDF"
ANEXO IV
Contido do anexo I do Regulamento (CE) nº 70/2001
da Comisión, do 12 de xaneiro de 2001
1. Entenderase por «pequenas e medianas empresas», denominadas de agora en diante PEME, as empresas:
-Que empreguen menos de 250 persoas.
-Cun volume de negocio anual que non exceda de 40 millóns de euros, ou un balance xeral anual que non exceda de 27 millóns de euros.
-Que cumpran o criterio de independencia tal como se define na alínea número 3.
2. Cando sexa preciso diferenciar as empresas pequenas das empresas medianas, entenderase por «pequena empresa» a que:
-Empregue menos de 50 persoas.
-Cun volume de negocio anual que non exceda de 7 millóns de euros.
-Que cumpra o criterio de independencia tal como se define na alínea número 3.
3. Considéranse empresas independentes as empresas nas cales o 25% ou máis do seu capital ou dos seus dereitos de voto non pertenzan a outra empresa, ou conxuntamente a varias empresas que non respondan á definición de PEME ou de pequena empresa, segundo o caso. Este límite poderá superarse nos dous seguintes casos:
-Se a empresa pertence a sociedades públicas de participación, sociedades de capital risco ou a investidores institucionais, sempre que estes non exerzan, individualmente ou conxuntamente, ningún control sobre a empresa
-Se o capital está distribuído de tal xeito que non é posible determinar quen o posúe, e se a empresa declara que pode lexitimamente presumir que o 25% ou máis do seu capital non pertence a outra empresa ou conxuntamente a varias empresas que non responden á definición de PEME ou de pequena empresa, segundo o caso.
4. Para o cálculo dos límites previstos nos puntos 1 e 2, convirá engadir as cifras correspondentes da empresa beneficiaria e de todas as empresas en que posúa directa ou indirectamente o 25% ou máis do seu capital ou dos seus dereitos de voto.
5. Cando haxa que distinguir as microempresas das demais PEME, as primeiras definiranse como as empresas que conteñen menos de 10 empregados.
6. Cando, na data de peche do seu balance, unha empresa supere nun senso ou noutro os límites relativos ao número de empregados ou os límites financeiros, esta adquirirá ou perderá a calidade de PEME, «mediana empresa», «pequena empresa» ou «microempresa» se tal circunstancia se repite durante dous exercicios financeiros seguidos.
7. O número de empregados corresponderá ao número de unidades de traballo/ano (UTA), é dicir, o número de asalariados a xornada completa empregados durante un ano, constituíndo o traballo a tempo parcial e o traballo estacional fraccións de UTA. Como ano de referencia tomarase o do último exercicio financeiro pechado.
8. Os límites elixidos para o volume de negocio e o balance xeral serán os correspondentes ao último exercicio financeiro pechado. No caso de empresas de nova creación cuxas contas aínda non se pecharon, os límites aplicables deberán basearse nas estimacións fiables feitas durante o exercicio financeiro.